钦定古今图书集成/明伦汇编/官常典/第574卷 > 姚天福
## 钦定古今图书集成/明伦汇编/官常典/第574卷 > 姚天福

按《元史》本传：“天福，字君祥，绛州人。父居实，避兵徙雁
门。天福幼读《春秋》，通大义。及长，以材辟怀仁丞。至元
五年，诏立御史台，以天福为架阁管勾，寻拜监察御
史，每廷折权臣，帝嘉其直，锡名巴儿思，谓其不畏强
悍犹虎也，仍厚赐以旌其忠。天福曰：‘臣职居抨弹，惟
负爵禄是惧，敢贪厚赏，以重臣罪’。”时御史台置二大
夫，纲纪无统。天福言于世祖曰：“古称一蛇九尾，首动
尾随，一蛇二首，不能寸进。今台纲不张，有一蛇二首
之患。陛下不急拯之，久则紊不可理。”帝诏玉速帖木
儿及孛罗谕之，孛罗以年幼自劾。天福时按行畿内，
有出使者凌民取贿，天福乃易服，间行得其状，奏戮
之以徇，豪右慑服。十二年，诏罢各道按察使，天福白
大夫玉速帖木儿曰：“是司之设，所以广视听，虞非常，
虑至深远，不但绳有司而已也。”大夫骇然曰：“微公言，
几失之。”夜入帝卧内奏其言。帝大悟，诏复立之。权臣
不悦，左迁天福朝列大夫、衡州路同知，不就。起为河
东道提刑按察副使。时北鄙兵兴，转输烦急，河东民
苦徭役。天福以反侧为忧，劾执政失计，奏罢其役。征
拜中顺大夫、治书侍御史。十六年，江南既平，授嘉议
大夫、淮西道按察使。淮甸当兵冲，将吏有豪猾为民
害者，悉铲除之，民大悦。转湖北道按察使，发省臣赃
事数十以闻。帝以其尝有勋劳，特原之，而流其党与，
州郡称治。二十年，迁山北道按察使。其民鲜知稼穑，
天福教以树艺，皆致蕃富，民为建祠，而刻石以纪之。
二十二年，入为刑部尚书。寻出为扬州路总管。二十
六年，复为淮西按察使，按钜奸一人，没其家赀，政化
大行。二十八年，桑哥败，考讯党援，平阳为多。以天福
为平阳总管，俾穷治其事。俄拜甘肃行省参知政事，
以母老辞。三十一年，授陕西汉中道肃政廉访使，寻
除真定路总管。真定驿传之需，多为民害，天福更议
措置之方，使不扰民。宪长争之，省臣以其事闻，诏从
之，颁其制为天下式。大德二年，授江西行省参政，以
疾辞。四年，拜参知政事、大都路总管，兼大兴府尹，畿
甸大治。后之尹京者，以天福为称首。六年，以疾卒，年
七十三。初，天福拜御史时，其母戒之曰：“‘古称公尔忘
私’，委质为臣，当罄所衷，以塞其职，勿以未亡人为恤，
俾吾追踪陵母，死之日犹生之年也。”天福亦请于宪
府曰：“监察责当言路，有犯无隐，苟获谴乞，不为亲累。”
或以闻，帝叹曰：“巴儿思母子虽生今世，其义烈之言，
当于古人中求之。”子祖舜。